Broj: 711-I-460-P-191-21/23-07-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Ivana Budalića, gradonačelnika Grada Imotskog,** na 187. sjednici, održanoj 23. rujna 2022 .g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Budalića, gradonačelnika Grada Imotskog, u vezi okolnosti da je Grad Imotski dodjeljivao prijevoz učenika osnovnih i srednjih škola Grada Imotskog odabranom prijevozniku bez provedbe javnog natječaja,** **neće se pokrenuti s obzirom da iz prikupljenih podataka i dokumentacije proizlazi da je odluku o odabiru prijevoznika za prijevoz učenika na području Grada Imotskog donosila isključivo Splitsko-dalmatinska županija na što je bila ovlaštena kao osnivač škola na području Grada Imotskog te da sukladno tome ne proizlazi da bi dužnosnik povrijedio odredbu članka 7. točke c) ZSSI-a.**

Obrazloženje

Povjerenstvo je dana 13. kolovoza 2021.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4346-P-191/21-01-1. Također, dana 26. kolovoza 2021.g. zaprimljena je dopuna prijave koja je u knjizi ulazne pošte Povjerenstva zaprimljena pod brojem 711-U-4483-P-191/21-02-1. U predmetnim prijavama se u bitnom navodi da je prijevoz učenika srednjih škola u Gradu Imotskom bez natječaja dodijeljen prijevoznicima koji obavljaju redovne linije. Navedeno je da je odluka o dodjeli ugovora za prijevoz linijskim prijevoznicima netransparentna te da je linijski prijevoznici prilikom natječaja za prijevoz učenika osnovnih škola zloupotrebljavaju, jer nude nekoliko puta nižu cijenu za iste relacije a sve kako bi onemogućili druge firme u natječaju. Također, da isti linijski prijevoznici koji imaju ugovor za prijevoz učenika srednjih škola u većini slučajeva dobiju popis učenika od srednjih škola koji uredno dostave uz račun na naplatu bez obzira da li svi navedeni imaju pravo na prijevoz ili nemaju te se iznosi da je tkva praksa trajala godinama, a sa istom da su upoznati i grad i županija.

Nadalje se navodi da na području Grada Imotskog linijski prijevoz obavlja prijevoznik koji nema sjedište u Imotskom niti u Splitsko-dalmatinskoj županiji. Navedeno je da su još neki prijevoznici tražili da im se izdaju dozvole za linijski prijevoz na području Grada Imotskog i to bez sufinanciranja od strane Grada Imotskog, međutim, da je na njihove zahtjeve gradonačelnik Ivan Budalić pismeno odgovorio na način da se obrate Gradskom vijeću jer isto donosi odluke o komunalnom prijevozu. Također se navodi da je Grad Imotski u rujnu 2019. godine donio odluku o sufinanciranju troškova prijevoza za učenike srednjih škola i sklopio ugovor sa određenim prijevoznikom uz obrazloženje da nije u obavezi provoditi javni natječaj iz razloga što na određenim relacijama na području jedinice lokalne samouprave ne postoji drugi prijevoznik. Zaključno se navodi kako iz navedenog proizlazi da je više nego očito pogodovanje jednom prijevozniku, dok se drugim prijevoznicima na takav način onemogućava rad kao i sudjelovanje u natječajima.

Člankom 3. stavkom 1. podstavkom 34. ZSSI/11-a propisano je da su župani, gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo, utvrđeno je da dužnosnik Ivan Budalić obnašao dužnost gradonačelnika Grada Imotskog u mandatu od 2017. do 2021. i ponovno u mandatu koji je započeo 2021. godine slijedom čega je isti obvezan postupati sukladno odredbama ZSSI-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 7. ZSSI/11-a propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je od Grada Imotskog dopisom broj 711-I-1887-P-191/21-05-8 od 07. prosinca 2021.g. zatražilo da se očituje koja pravna/e osoba/e je obavljala/su lokalni linijski prijevoz putnika na području Grada Imotskog za vrijeme mandata dužnosnika Ivana Budalića (od lipnja 2017.g. pa nadalje) i na kojim relacijama, tko je donio odluku o odabiru navedene/ih pravne/ih osobe/a te je li prethodno proveden postupak javne ili jednostavne nabave usluge prijevoza.

Također, zatraženo je očitovanje je li Grad Imotski za vrijeme mandata dužnosnika Ivana Budalića (od lipnja 2017.g. pa nadalje) sufinancirao troškove javnog prijevoza za učenike osnovnih i/ili srednjih škola na području Grada Imotskog te ako jest, da se za svaku školsku godinu navede s kojom pravnom osobom je Grad Imotski sklapao ugovore o sufinanciranju troškova prijevoza za učenike, tko je donio odluku o odabiru navedene/ih pravne/ih osobe/a te

-je li prethodno proveden postupak javne ili jednostavne nabave usluge prijevoza.

Zaključno je zatraženo da se dostavi relevantna dokumentacija, a posebice javne natječaji/pozivi na dostavu ponude, zapisnici povjerenstva/komisije koje je provelo postupke jednostavne/javne nabave, odluku/e o odabiru najpovoljnijeg ponuditelja, sklopljeni ugovore s odabranim prijevoznicima te pravilnik o jednostavnoj nabavi sa svim izmjenama istog od 2017.g. pa nadalje.

Grad Imotski je odgovorio je na traženje Povjerenstva dopisom KLASA: 050-01/22-01/01, URBROJ: 2129/01-03-02-22-0001 od 02. ožujka 2022.g. U dopisu je navedeno da lokalni linijski prijevoz putnika na području Grada Imotskog nije obavljala niti jedna pravna osoba, jer isti na tom području uopće nije organiziran. Nadalje, da je odredbom čl. 118. st. 1. Zakona o prijevozu u cestovnom prometu propisano da će jedinice lokalne samouprave na čijem području će se organizirati i provoditi komunalni prijevoz putnika s prijevoznicima sklopiti ugovor o komunalnom prijevozu putnika sukladno odredbama čl. 33. st. 1. tog Zakona i sukladno odredbama Uredbe (EZ) br. 1370/2007 najkasnije u roku do 30. studenoga 2019. i da do sklapanja ugovora ostaju na snazi ugovori kojima se regulira lokalni prijevoz putnika na području jedinice lokalne samouprave. Navedeno je da iz citirane odredbe proizlazi da je lokalni prijevoz putnika komunalni linijski prijevoz koji se organizira na određenom području jedinice lokalne samouprave te da se s izabranim prijevoznikom sklapa ugovor. Također se navodi da je Gradsko vijeće Grada Imotskog na sjednici održanoj 12. rujna 2019. godine donijelo Odluku o komunalnom linijskom prijevozu putnika u cestovnom prometu na području Grada Imotskog („Službeni glasnik11 8/19) te da je takav prijevoz komunalna djelatnost koja je uz jednake uvjete dostupna svim korisnicima prijevoznih usluga, dakle svim građanima, učenicima i svim ostalima koju uđu u autobus i plate kartu, a obavlja se na linijama unutar područja grada, ali da takav prijevoz još nije zaživio, što zbog korona krize što zbog proceduralnih priprema (donošenja uvjeta, lokacija stajališta...) koje se moraju obaviti. Konačno, a sukladno gore navedenom, iznosi se da lokalni linijski prijevoz, odnosno komunalni linijski prijevoz na području grada Imotskog nije nikada obavljala niti jedna pravna osoba i nitko nikada da nije donosio nikakvu odluku o odabiru pravne osobe koja bi obavljala komunalni (lokalni linijski) prijevoz.

U odnosu na prijevoz učenika osnovnih škola navodi se da je isti na području Grada Imotskog organiziran na način da prijevoz učenika osnovnih škola organizira i provodi njihov osnivač, a to da je Splitsko-dalmatinska županija, koja i odabire prijevoznika. Grad Imotski nije osnivač niti jedne osnovne ni srednje škole na svom području, te stoga s tom vrstom prijevoza nema apsolutno ništa, dakle, tim učenicima ga ne financira niti sufinancira.

Iznosi se da je prijevoz učenika srednjih škola organiziran na drugačiji način. Naime, da je osnivač sve četiri srednje škole na području Grada Imotskog također Splitsko- dalmatinska županija. Člankom VI. Odluke Vlade Republike Hrvatske o kriterijima i načinu financiranja troškova javnog prijevoza redovitih učenika srednjih škola za školsku godinu 2019/2020 („Narodne novine11 81/19) propisano da će se Jedinicama područne (regionalne) samouprave i Gradu Zagrebu, odnosno osnivačkima srednjoškolskih ustanova mjesečno osigurati sredstva za troškove prijevoza učenika koji srednju školu pohađaju na njihovu području. Prema tome da je Županija Splitsko-dalmatinska, a ne Grad Imotski jedina ovlaštena vršiti odabir prijevoznika na svom području, bilo putem javnog natječaja ili na drugi način te upravo ona potpisuje ugovor s prijevoznikom. Tim ugovorom država, dakle ministarstvo, sufinancira prijevoz učenika izabranom prijevozniku u visini 75% dok jedinca lokalne samouprave, u konkretnom slučaju Grad Imotski da sufinancira ostatak od 25%, sve prema stavci koju ima u svom proračunu pod nazivom prijevoz učenika i studenata. Dakle, Grad da se svojim ugovorom samo naslonio na ugovor Županije koja je odabrala izabranog prijevoznika, a to da je Autoherc d.o.o. Tu da je riječ o prijevozu učenika koji imaju prebivalište na udaljenosti većoj od 5 kilometara od škole. Što se tiče onih učenika ispod 5 kilometara, da je njima Grad Imotski odlučio financirati prijevoz jer temeljem navedene Odluke Vlade da oni nemaju pravo na sufinanciranje. Nadalje, provjerom u Splitsko-dalmatinskoj županiji da je utvrđeno kako nitko osim društva Autoherc d.o.o. nema županijsku dozvolu za prijevoz, jer je jedino njima izdana dozvola za obavljanje županijskog linijskog prijevoza putnika autobusom u cestovnom prometu na relacijama na području grada Imotskog. Pregledom tih dozvola da se može utvrditi da su u istima osim Vinjana Gornjih navedene još i relacije Imotski, Glavina Donja, Medvidovića draga, Vinjani Donji, a koje su isključiva teritorijalna područja koja potpadaju pod grad Imotski i nalaze se unutar pet kilometara, dakle ispod su 5 kilometara udaljenih od srednjih škola.

Nadalje, u odnosu na dozvole za obavljanje linijskog prijevoza putnika koje bi izdavao Grad Imotski, navedeno je da takvo što ne postoji, niti je propisano Zakonom, Uredbom, Pravilnikom ili nekim drugim nižim aktom. Dozvole za linije izričito su propisane i navedene u Pravilniku o dozvolama za obavljanje linijskog prijevoza putnika koje je donijelo Ministarstvo pomorstva, prometa i infrastrukture („Narodne novine“ 116/19) i da Grad Imotski ne smije izdavati nikakve dozvole, niti ih je ikada ikome izdavao, s obzirom da nema ovlasti za izdavanjem ičega osim organiziranja komunalnog linijskog prijevoza, na način na koji je uvodno opisan.

Odredbom čl. 30. Zakona o javnoj nabavi („Narodne novine“ 120/16) propisana su izuzeća za ugovore o javnoj nabavi, pa je tako stavkom 1. alineja 15 određeno da se taj Zakon ne primjenjuje na usluge koje javni naručitelj ili udruženje javnih naručitelja pružaju na osnovi isključivog prava utemeljenog na zakonu, podzakonskom propisu ili drugom objavljenom aktu uprave koji su u skladu s Ugovorom o funkcioniranju Europske unije. Navedene dozvole za prijevoz izdane društvu Autoherc d.o.o. su svakako objavljeni akt uprave i to upravnih tijela županije koji rade na izdavanju dozvola. Stoga nije bilo mjesta raspisivanju javnog natječaja za izbor najpovoljnijeg prijevoznika, jer se na isti ne bi mogao javiti nitko drugi osim prijevoznika Autoherc d.o.o. koji tu uslugu vrši već dugi niz godina, upravo zato jer to trgovačko društvo jedino od Županije ima dozvolu na linije na području grada Imotskog. Županija Splitsko- dalmatinska da je isključivo društvu Autoherc d.o.o. izdala dozvolu na linije u koje su uglavljene relacije na području grada Imotskog, dakle nikom drugom osim njih i to bi bilo njihovo isključivo pravo utemeljeno na aktu uprave. Osim zakonskog uporišta životno je i logično te oportuno da taj prijevoznik koji je već obavljao prijevoz djece ispod 5 kilometara to nastavi činiti i dalje jer bi u suprotnom, u tijeku školske godine kada se vrši nastava, djeca ostala bez prijevoza ako im ga roditelji osobno ne plate, a niti jedan drugi prijevoznik ne bi mogao ni bi smio vršiti tu uslugu.

Također, navedeno je da je društvo Autoherc d.o.o. jedina pravna osoba s kojom je Grad Imotski sklapao ugovor o prijevozu učenika srednjih škola, s kojim prijevoznikom je za to područje ugovore sklapala i Splitsko-dalmatinska županija. Posebna odluka o odabiru pravne osobe koja vrši usluge prijevoza da se nije donosila jer postupak javne ili jednostavne nabave nije provođen. Za učenike koji imaju prebivalište koje je udaljeno preko 5 kilometara od škole, odabir prijevoznika da vrši Županija i s njim sklapa ugovor, pa da nije objektivno ni moguće da Grad Imotski sklopi ugovor s nekim drugim, jer za troškove prijevoza tih učenika županija trgovačkom društvu Autoherc d.o.o. plaća 75% cijene karte, a ostalih 25% cijene do punog iznosa te iste karte koju učenik kupi kod prijevoznika Autoherc d.o.o. da nadoplati Grad Imotski. Ugovoru koji se odnosi na prijevoz učenika koji imaju prebivalište ispod 5 kilometara također da nije prethodio postupak javne ni jednostavne nabave, jer niti jedan drugi prijevoznik osim društva Autoherc d.o.o. ne može i ne smije obavljati usluge prijevoza učenika na području Grada Imotskog, s obzirom da jedini imaju dozvolu izdanu od strane Splitsko-dalmatinske županije.

U prilogu očitovanja dostavljeni su dopis i dozvole Splitsko-dalmatinske županije te Ugovori s prijevoznikom za školske godine 2019/2020, 2020/2021 i 2021/2022.

Uvidom u dostavljenu dokumentaciju Povjerenstvo je utvrdilo da Grad Imotski nije donosio nikakvu odluku o odabiru pravne osobe koja bi obavljala prijevoz učenika na području Grada Imotskog, s obzirom da je prijevoz učenika na području Grada Imotskog organiziran na način da prijevoz učenika osnovnih i srednjih škola organizira i provodi njihov osnivač, a to je Splitsko-dalmatinska županija, koja i odabire prijevoznika.

Slijedom navedenog Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Ivan Budalić, osobna dostava
2. Objava na internetskoj stranici Povjerenstva
3. Pismohrana